钦定古今图书集成/明伦汇编/交谊典/第043卷 > 《赠故人马子乔六首》鲍照
## 钦定古今图书集成/明伦汇编/交谊典/第043卷 > 《赠故人马子乔六首》鲍照

踯躅城上羊，攀隅食元草。俱共日月辉，昏明独何早。
夕风飘野箨，飞尘被长道。亲爱难重陈，怀忧坐空老。
寒灰灭更然，夕华晨更鲜。春冰虽暂解，冬水复还坚。
佳人舍我去，赏爱长绝缘。欢至不留日，感物辄伤年。
松生陇坂上，百尺下无枝。东南望河尾，西北隐崑崖。
野风振山籁，朋鸟夜惊离。悲凉贯年节，葱翠恒若斯。
安得草木心，不怨寒暑移。

种橘南池上，种杏北池中。池北既少露，池南又多风。
早寒逼晚岁，衰恨满秋容。湘滨有灵鸟，其字曰“鸣鸿。
一挹矰缴痛，长别远无双。”

皎如川上鹄，赫似握中丹。宿心谁不欺，明白古所难。
凭楹观皓露，洒酒荡忧颜。永念平生意，穷光不忍还。
淹留徒攀桂，延伫空结兰。

双剑将离别，先在匣中鸣。烟雨交将夕，从此遂分形。
雌沉吴江里，雄飞入楚城。吴江深无底，楚关有崇扃。
一为天地别，岂直限幽明。神物终不隔，千祀傥还并。